Kira Katerina Daujotaitė

Kira Katerina Daujotaitė (1921 m. vasario 12 d. Petropavle, Kazachijos ATSR, Rusijos TFSR – 2013 m. gruodžio 25 d. Kaune)Vita Mozūraitė. Kira Katerina Daujotaitė. Visuotinė lietuvių enciklopedija. 2018-07-03. Nuoroda tikrinta 2025-12-15. – Lietuvos šokėja, choreografė, pedagogė. 

 Biografija 
Nuo 1921 m. gyveno Kaune. Baigė Kauno „Aušros“ mergaičių gimnaziją. 1939–1940 m. Vytauto Didžiojo universitete studijavo prancūzų filologiją. 1939–1944 m. mokėsi Danutės Nasvytytės išraiškos šokio studijoje, po to dėstė šokį Juozo Miltinio dramos studijoje. 1941 m. birželio 14 d. susituokė su Lietuvos kariuomenės karininku Petru Paliuliu. 1945 m. P. Paliulis buvo nuteistas 10 metų ir kalintas Norilsko lageriuose.

1944 m. įkūrė išraiškos šokio kolektyvą, kuris nuo 1947 m. priklausė Kauno profsąjungų kultūros rūmams. 1946–1948 m. dėstė fizinį lavinimą Kauno taikomosios ir dekoratyvinės dailės institute. 1948 m. Lietuvos kūno kultūros institute baigė meninę gimnastiką. 1948–1954 m. dėstė fizinį lavinimą Kauno medicinos institute, 1952–1954 m. scenos judesį ir šokį – Kauno jaunojo žiūrovo teatre. 1954 m. savanoriškai išvyko pas ištremtą vyrą P. Paliulį į Norilską, iki 1957 m. dirbo choreografe Norilsko metalurgų klube. 1957 m. šeima grįžo į Lietuvą.

1969–1984 m. su 1954–1957 m. pertrauka vadovavo išraiškos šokio kolektyvui „Sonata“. 1968 m. ir 1976 m. stažavo Gretos Paluccos tarptautiniuose modernaus šokio vasaros kursuose Drezdene. 1969 m. jos vadovaujamam šokėjų kolektyvui „Sonata“ suteiktas pavyzdinio išraiškos šokio kolektyvo vardas. 1984 m. išleista į pensiją. 2010 m. įteikta Kauno miesto savivaldybės kultūros ir meno premija.Kauniečiams įteiktos savivaldybės skirtos Kultūros ir meno premijos, 2010-07-09 Palaidota Romainių kapinėse.http://www.menufaktura.lt/?m=1024&s=65665#gsc.tab=0 

Dukros: pianistė Rima Paliulytė (g. 1942 m.), aktorė Inesa Paliulytė (g. 1957 m.). Mokiniai: Birutė Letukaitė, Aira Naginevičiūtė ir kt.

 Kūryba 
K. K. Daujotaitė buvo viena išraiškos šokio pradininkių Lietuvoje. Sukūrė daugiau kaip 200 šokio kompozicijų, svarbesnės: „Moterys“ (pagal J. S. Bacho muziką), Polonezas A-dur, Valsas C-moll (pagal F. F. Šopeną), „Zodiako ženklai“ (pagal M. K. Čiurlionio muziką ir paveikslus), „Mėnesienos sonata. Appassionato“ (pagal L. van Bethoveno muziką), „Amžinasis judėjimas“ (pagal M. K. Čiurlionio muziką), „Kambariai“ (pagal Aleksandro Skriabino muziką), „Mirties šokis“ (pagal Ferenco Listo muz.), „Žydroji rapsodija“ (pagal Dž. Geršvino muziką), „De profundis“ (pagal Vidmanto Bartulio muziką).

 Šaltiniai 

 Nuorodos 
 K.K.Daujotaitė – Išsaugojusi gyvą laisvojo šokio tradiciją 
 Prašoktas gyvenimas // Nemunas, 2011 m., Nr. 7-8 

Kategorija:Lietuvos išraiškos šokėjai
Kategorija:Lietuvos choreografai
Kategorija:Lietuvos pedagogai